Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: A köziratokról, a közlevéltárakról és a magánlevéltári anyag védelméről szóló 1995. évi LXVI. törvény 24. §
Paragraph Index: 1436

(1) bekezdése előírja, hogy ha törvény másként nem rendelkezik, a személyes adatot tartalmazó levéltári anyag az érintett halálozási évét követő harminc év után válik bárki számára kutathatóvá. A védelmi idő, ha a halálozás éve nem ismert, az érintett születésétől számított kilencven év, ha pedig a születés és a halálozás időpontja sem ismert, a levéltári anyag keletkezésétől számított hatvan év. A hivatkozott törvényhelyek együttes értelmezéséből az Ön által feltett kérdések esetében a következő alapvetően fontos szabályok következnek: 1—2. A koncentrációs táborokban elpusztultak névsorát csak a még élő hozzátartozók engedélyével lehet nyilvánosságra hozni tekintettel arra, hogy mivel zsidó származásuk miatt érte őket üldöztetés, és emiatt kellett akkor meghalniuk, nevüknek egy ilyen névsorban való közzététele egyértelműen utal származásukra. Egy korábbi hasonló — a jeruzsálemi Yad Vashem Archívum által a nemzetiszocialista üldöztetés áldozatairól létrehozni kívánt nyilvántartás — ügyében kiadott ajánlásomban megfogalmaztam, hogy tekintettel az áldozatok nagy számára a hozzájárulás megszerzése nemcsak technikailag kivihetetlen, hanem önmagában is súlyos adatvédelmi jogsérelmet okozhatna azáltal, hogy az elhunyt és a még élő hozzátartozó közötti kapcsolatot helyreállítva az élők származására vonatkozó adatok is a kutató birtokába jutnak. Ezért ajánlásomban kifejtettem, hogy elfogadható megoldásnak tartom azt, ha a kutató általános felhívást jelentet meg az érintettek (hozzátartozók) tájékoztatásának céljából, melyben tudomásukra hozza az adatok forrását, valamint azt is, hogy jogukban áll az adataikat tartalmazó dokumentumok másolatainak kiadását és továbbítását megtiltani. A túlélők esetében azonban — amennyiben adataikat tartalmazó lista létezik — szükséges annak nyilvánosságra hozatalához beleegyezésük, vagy ha már nem élnek, hozzátartozóik beleegyezése. A tiltakozási jog gyakorlására ésszerű időt kell hagyni. A beérkezett tiltakozásokat az adatvédelmi szabályoknak megfelelően kell őrizni. (Az ajánlás teljes szövege megtalálható Az adatvédelmi biztos 1995/96. évi beszámolójában és az országgyűlési biztosok internet honlapján is: http://www.obh.hu)

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes